Document ID: /roh_data/filtered/fineweb-2-filterrobots_roh.jsonl.gz/1326

Bivio
Bivio
La vischnanca agl pass Bivio (rumantsch Beiva) schea sen en'otezza da stgers 1800 meters sur mar alla ruta digl Gelgia. Igl nom Beiva vot deir spartaveias e sa referescha alla situaziun dalla vischnanca agl pe digls pass digl Gelgia e Set. Gio aint igl urbari digls bagns imperials anturn igl 840 siva Cristus niva Beiva numno scu li d'alloschi per viagiatours. Dasperas la vischnanca principala existan anc quatter curts.
Beiva è nia coloniso parzialmaintg no dalla Bargiaglia. Igls abitants da lungatg taliang vevan veivs contacts cun Avras da glianga tudestga, cun igls vaschigns rumantschs dalla val angiu e sur igl Gelgia ainten la Nagiadegna. Beiva valeva perchegl per en fitg lung taimp scu la suletta vischnanca trilingua. Er davart sacrala ò Beiva ena posiziun speziala; uscheia vala la vischnanca siva dalla refurmaziun scu paritetica. Chegl sa mossa er ve digls bietgs sacrals ainten la vischnanca: la baselgia catolica da Son Giagl dereiva digl onn 1518 ed ò en altar gotic relevant; la baselgia refurmada è neida biageida igl onn 1675.
Ainten la Leia dalla Tgade furmavan Stalla (Beiva e Marmorera) ansemen cun Avras la dartgira Avras-Stalla ed ansemen cun la dartgiera lontana ainten la Nagiadegna bassa Ramosch la dartgira ota Ramosch-Stalla-Avras. Perveia dallas grondas distanzas e dallas differenzas linguisticas eran chellas structuras fitg stentousas.
A l'antschatta digl 20avel tschentaner òn blers Bivians catto lavour ainten la Nagiadegna, noua tgi igl turissem prosperava. Igl onn 1959 è igl amprem runal nia biagia a Beiva. Cugl success digl turissem ègl reuschia da stgaffeir daples plazzas da lavour ainten l'economia da construcziun ed aint igl sectour terziar.
Igl onn 1980 dumbrava la vischnanca 237 abitantas ed abitants. Siva da lò sa sminuescha igl andomber anfignen tar sot 200 abitants igl onn 2013.